^ ser. 3 Morokami wa July 15, 2013, matlakala 21-22, dirapa 8-10, o hlalosa gore mohlanka yo a botegago le wa temogo ke mang. Sebui se ne sa gatelela botlhokwa jwa go itsise leina la ga Jehofa ka go ba bolelela maitemogelo a morongwa mongwe wa kwa Afrika. Morongwa yono le mosadi wa gagwe ba ne ba le mo loetong go ya go neela puo e e theilweng mo Baebeleng. Fa ba goroga mo lefelong le dikoloi di phuruphudiwang mo go lone, lekawana lengwe la lesole le ne la supa mokaulengwe ka tlhobolo le bo le mmotsa gore ke ene mang. Mosadi wa gagwe yo o neng a sa ntse a gopola thapiso e ba neng ba e neilwe kwa Gileade, o ne a mo sebela jaana, “Mmolelele gore o mongwe wa Basupi ba ga Jehofa le gore o ya go neela puo e e theilweng mo Baebeleng.” O ne a dira jalo, mme lesole la ba letla gore ba fete. Mo letsatsing le le latelang, banyalani bano ba ne ba utlwa mo radiong gore poresidente o ne a boleletse masole gore a batle babolai ba ba neng ba ipitsa barongwa! Go na le gore ba ikitsise e le barongwa ba ne ba re ke Basupi ba ga Jehofa mme seo se ne sa boloka botshelo jwa bone. Mokaulengwe Morris o ne a konela puo ya gagwe ka go re: “Fa lo goroga kwa dikabelong tsa lona, lo tsweleleng pele mme lo ipelafatse. Ipelafatseng ka sotlhe se Jehofa a tla se fitlhelelang fa a ntse a lo dirisa gore a galalediwe ka bosakhutleng.”